b'\n_START_ARTICLE_\nEmil Komel\n_START_SECTION_\n\xc5\xbdivljenjepis\n_START_PARAGRAPH_\nLeta 1895 je na konservatoriju na Dunaju diplomiral v kompoziciji, leta 1898 je tam opravil dr\xc5\xbeavni izpit iz glasbe. Najprej je bil pevovodja Pevskega dru\xc5\xa1tva v Vrtojbi, pozneje je prevzel pouk klavirja in glasbene teorije v Pevskem in glasbenem dru\xc5\xa1tvu v Gorici, kjer je za\xc4\x8del kot pevovodja in bil kasneje imenovan za stalnega pevovodjo. Organiziral je in vodil glasbene te\xc4\x8daje za organiste in pevovodje ter bil ustanovitelj U\xc4\x8diteljskega pevskega zbora v Gorici._NEWLINE_Med drugo svetovno vojno je fa\xc5\xa1izem zatrl glasbeno \xc5\xa1olo in prosvetno delo v njej, tako da je pou\xc4\x8deval pevce na gori\xc5\xa1kem pode\xc5\xbeelju. Po vojni je organiziral koncert, posve\xc4\x8den Simonu Gregor\xc4\x8di\xc4\x8du, in zanj skomponiral pesem Gori\xc5\xa1kemu slav\xc4\x8dku. Bil je v prijateljskih stikih s sodobnini skladatelji (Lorenzo Perosi, Pietro Mascagni), zlasti z Vinkom Vodopivcem. Po koncu vojne je bil postopoma izrinjen iz javnega delovanja. _NEWLINE_Leta 1958 je od Zveze prosvetnih dru\xc5\xa1tev Slovenije prejel zlato kolajno za 50-letno delo v kulturi. _NEWLINE_Komelove skladbe so zelo dognane, spro\xc5\xa1\xc4\x8denega in gladkega toka, v melodiji \xc5\xbeivahno razigrane, teko\xc4\x8de, dobro harmoni\xc4\x8dne. Pesmi so sve\xc5\xbee, neposredne, u\xc4\x8dinkovite, v njih je \xc4\x8dutiti pristnost ljudske pesmi in so pogosto izvajane. Zborovske skladbe so zelo zaslovele, tako npr. Opomin k veselju, Korotanki in priredbe ljudskih pesmi. Veliko svojih del je objavljal, deloval je tudi kot glasbeni teoretik. Preko njegovega glasbenega pedago\xc5\xa1kega dela se je izobrazilo mnogo uspe\xc5\xa1nih glasbenikov._NEWLINE_Po njem se imenuje Slovenski center za glasbeno vzgojo Emil Komel.'